Diari Oficial de la Generalitat Valenciana


Sumari del DOGV 7671, del 03-12-2015 (2015/9813)

ORDRE 23/2015, d'1 de desembre, de la Conselleria d'Educació, Investigació, Cultura i Esport per la qual es convoquen beques per a l'alumnat que inicia els estudis universitaris de grau i per a l'alumnat que està a punt de finalitzar els estudis universitaris en el curs acadèmic 2015-2016 a les universitats públiques de la Comunitat Valenciana.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7671

Data del DOGV
:   03-12-2015

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2015/9813


Data del document
:   01-12-2015

Organisme emissor
:   Conselleria d'Educació, Investigació, Cultura i Esport

Tipus de document
:   Ordre

Anàlisi jurídica

 Descriptors 

:   * Conselleria d'Educació, Investigació, Cultura i Esport
    * ajuda pública

La Sentència del Tribunal Constitucional núm. 6/2021, de 25 de gener de 2021 (BOE núm. 46 de 23/02/2021) declara la nul·litat del terme «públiques» dels apartats 1 i 2 de l'article primer, dels apartats 1 i 2 de la base primera i de l'apartat c) de la base quarta de l'annex I de l'Ordre 23/2015, d'1 de desembre, de la Conselleria d'Educació, Investigació, Cultura i Esport.

ORDRE 23/2015, d'1 de desembre, de la Conselleria d'Educació, Investigació, Cultura i Esport per la qual es convoquen beques per a l'alumnat que inicia els estudis universitaris de grau i per a l'alumnat que està a punt de finalitzar els estudis universitaris en el curs acadèmic 2015-2016 a les universitats públiques de la Comunitat Valenciana. [2015/9813]  
La Llei Orgànica 1/2006, de 10 d'abril, de reforma de la Llei Orgànica 5/1982, d'1 de juliol, d'Estatut d'Autonomia de la Comunitat Valenciana, estableix en l'article 53 que correspon a la Generalitat la competència exclusiva en la regulació i l'administració de l'ensenyament en tota la seua extensió, nivells i graus, modalitats i especialitats, sense perjuí de les facultats que corresponen a l'Estat.  
Aquesta convocatòria té com a finalitat atendre la despesa de matrícula tant de l'alumnat que inicia els estudis oficials de grau com de l'alumnat que està a punt de finalitzarà els estudis universitaris a les universitats públiques que conformen el Sistema Universitari Valencià, durant el curs 2015-2016, a fi d'evitar l'exclusió dels estudiants amb menors recursos econòmics.  
L'article148.3 del Text Refós de la Llei de Taxes de la Generalitat Valenciana, aprovat pel Decret Legislatiu 1/2005, de 25 de febrer, estableix que es compensarà, a les universitats, l'import de les taxes no satisfetes per l'alumnat becari.  
Atés el caràcter d'aquestes ajudes, dirigides a un col·lectiu que no exerceix activitat econòmica, aquestes subvencions, per la mateixa naturalesa dels beneficiaris als quals van destinades, queden excloses de l'aplicació del principi d'incompatibilitat amb el Mercat Comú formulat en l'article 107 del Tractat de Funcionament de la Unió Europea, i no és, per tant, obligatòria la seua notificació a la Comissió Europea.  
  
Les dades personals de les persones sol·licitants, recollides en el transcurs del procediment, s'inclouran en un fitxer automatitzat de l'òrgan convocant, en els termes i les condicions que recull la Llei Orgànica 15/1999, de 13 de desembre, de protecció de dades de caràcter personal, així com el Reial Decret 1720/2007, de 21 de desembre, pel qual s'aprova el Reglament de desplegament de la referida llei orgànica.  
  
Per al desplegament i l'aplicació d'aquesta ordre s'ha tingut en compte el que disposa el Decret 165/2010, de 8 d'octubre, del Consell, pel qual s'estableixen mesures de simplificació i de reducció de càrregues administratives en els procediments gestionats per l'Administració de la Generalitat i el seu sector públic.  
La present convocatòria es regeix pel que disposa el Decret 132/2009, de 4 de setembre, del Consell, pel qual es regula la concessió de beques. En allò que no preveja el dit decret, s'hi haurà d'aplicar, amb caràcter supletori i en els supòsits de buit o llacuna legal, la legislació estatal en matèria de subvencions.  
Per tot això, en virtut de les atribucions que em confereix l'article 28 de la Llei 5/1983, de 30 de desembre, del Consell, i el Decret 155/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Educació, Investigació, Cultura i Esport, vista la proposta de 20 de novembre de la directora general d'Universitat, Investigació i Ciència, i de conformitat amb la dita proposta,  
  
ORDENE  
  
Primer  
1. Convocar beques per al curs acadèmic 2015/2016 destinades a l'alumnat que inicia els estudis universitaris de grau en les universitats públiques que integren el Sistema Universitari Valencià, a les quals fa referència l'article 2 de la Llei 4/2007, de 9 de febrer, de coordinació del Sistema Universitari Valencià.  
2. Convocar beques per a l'alumnat a qual quede un màxim de 18 crèdits per a finalitzar els estudis universitaris en el curs 2015-2016 en les universitats públiques que integren el Sistema Universitari Valencià, i estiga matriculat en crèdits que corresponguen a la tercera i/o successives matricules.  
La concessió d'aquestes beques es regirà per les bases que s'adjunten com annex I a aquesta ordre.  
  
Segon  
La compensació a les universitats públiques de l'import de les taxes no satisfetes pels estudiants a qui es concedisca l'exempció, es farà amb càrrec al crèdit del pressupost de la Generalitat per a l'any 2015 per un import global màxim d'1.000.000,00 - (un milió d'euros), aplicació pressupostària 53.41.35.860.94.4, línia T1313000 del programa pressupostari 422.60, Universitat i Estudis Superiors.  
  
DISPOSICIÓ TRANSITÒRIA  
  
Única  
La present convocatòria serà complementària de l'ordre de la Conselleria d'Educació, Investigació, Cultura i Esport per la qual es convoquen les beques per a la realització d'estudis universitaris durant el curs acadèmic 2015-2016 a les universitats de la Comunitat Valenciana.  
  
  
DISPOSICIONS FINALS  
  
Primera  
Es faculta la persona titular de la Direcció General d'Universitat, Investigació i Ciència, de conformitat amb el Decret 155/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Educació, Investigació, Cultura i Esport, perquè dicte les resolucions complementàries que siguen necessàries per a dur a terme el que disposa aquesta ordre i es delega en aquesta l'atribució d'atorgar les subvencions a què es refereix aquesta convocatòria.  
  
  
Segona  
La present ordre produirà efectes l'endemà de la seua publicació en el Diari Oficial de la Comunitat Valenciana.  
  
Tercera  
De conformitat amb el que estableixen els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei reguladora de la jurisdicció contenciosa administrativa, contra el present acte, que posa fi a la via administrativa, es podrà interposar, potestativament, un recurs de reposició o bé plantejar directament un recurs contenciós administratiu, atenent els terminis i davant dels òrgans que s'indiquen a continuació:  
  
a) El recurs de reposició ha d'interposar-se davant del conseller d'Educació, Investigació, Cultura i Esport en el termini d'un mes a comptar de l'endemà de la seua publicació en el Diari Oficial de la Comunitat Valenciana.  
b) El recurs contenciós administratiu s'ha de plantejar davant del Tribunal Superior de Justícia de la Comunitat Valenciana en el termini de dos mesos a comptar de l'endemà de la seua publicació en el Diari Oficial de la Comunitat Valenciana.  
  
València, 1 de desembre de 2015  
  
El conseller d'Educació, Investigació Cultura i Esport,  
VICENT MARZÀ IBÁÑEZ  
  
  
ANNEX I  
Bases  
  
Normes de caràcter general  
  
Primera. Beneficiaris  
1. Podrà sol·licitar la beca qui haja iniciat estudis universitaris en alguna de les universitats públiques que conformen el Sistema Universitari Valencià, no haja realitzat altres estudis universitaris i s'haja matriculat per primera vegada durant el curs acadèmic 2015/2016 de primer curs d'estudis de grau amb una nota d'accés a la universitat obtinguda en la prova o ensenyament que permet l'accés a la universitat, que haurà de ser igual o superior a 5 i inferior a 5,50 punts.  
  
2. Podrà sol·licitar beca l'alumnat a qui reste un màxim de 18 crèdits per a finalitzar els estudis universitaris en el curs 2015-2016 a les universitats públiques que integren el Sistema Universitari Valencià, i estiga matriculat en crèdits que corresponguen a la tercera i/o successives matricules.  
3. No s'inclouen en aquesta convocatòria exempcions ni ajudes per a la realització d'estudis màster ni els corresponents al tercer cicle o doctorat, estudis d'especialització ni estudis conduents a l'obtenció de títols propis de les universitats.  
  
Segona. Naturalesa i quantia de la beca  
1. Per a l'alumnat beneficiari de l'ajuda que inicia els estudis universitaris, la beca consistirà en l'exempció del pagament de l'import dels crèdits matriculats.  
2. Per a l'alumnat beneficiari de l'ajuda a què reste un màxim de 18 crèdits per a finalitzar els estudis universitaris en el curs 2015-2016, la beca consistirà en l'exempció del pagament de l'import dels crèdits matriculats en tercera i/o successives matricules.  
3. Els imports referits en els apartats anteriors seran els que estableix el Decret 139/2015, d'11 de setembre, del Consell, pel qual es fixen les taxes a satisfer per la prestació de serveis acadèmics universitaris per al curs 2015/2016 (DOCV 7614, 14.09.2015).  
  
4. S'entendran excloses de l'import de la beca les exempcions i bonificacions del pagament de les dites taxes a què tinguera dret el beneficiari o beneficiària. Tampoc formaran part de la beca de matrícula aquells crèdits que excedisquen el mínim necessari per a obtindre la titulació de què es tracte.  
5. Tant les exempcions de les taxes com les ajudes per al pagament de les despeses de matrícula afectaran només les assignatures o crèdits de què s'haja matriculat el sol·licitant en el curs 2015/2016, en una única titulació i especialitat.  
6. No s'inclouen en aquesta convocatòria exempcions ni ajudes per a la realització d'estudis de màster, complements de formació per a accés o obtenció del títol de màster, grau o per a prosseguir estudis oficials de llicenciatura, i estudis corresponents al tercer cicle o doctorat, estudis d'especialització ni estudis conduents a l'obtenció de títols propis de les universitats.  
  
Tercera. Criteris d'adjudicació  
1. Les ajudes es concediran en règim de concurrència competitiva. En el cas que l'import de les ajudes proposades per a la concessió superara l'import global màxim a què fa referència l'apartat segon d'aquesta ordre, aquestes ajudes s'adjudicaran, en ordre descendent, d'acord amb la nota mitjana obtinguda en la prova o ensenyament que permeta l'accés a la universitat. En aquest supòsit, les ajudes s'adjudicaran fins que s'esgote l'import global màxim abans citat, i quedarà exclòs de la beca l'alumnat la nota d'accés del qual siga inferior a la de l'últim alumne o alumna a qui s'haja concedit la beca, en virtut de l'import global màxim previst en l'apartat segon d'aquesta ordre. Per als casos de nou ingrés, si hi haguera empat, tindrà preferència el sexe infrarepresentat en la titulació a què s'opte.  
  
2. Per a l'alumnat de Batxillerat que accedisca a la universitat per mitjà d'una prova d'accés, que es matricule per primera vegada de primer curs d'estudis de grau i que no hagen fet altres estudis universitaris, la nota mitjana a què fa referència el punt 1 anterior serà la nota d'accés a la universitat, que haurà de ser igual o superior a 5 i inferior a 5,50 punts. La dita nota d'accés a la universitat no inclourà, en cap cas, la qualificació de les matèries de la fase específica a què fa referència el Reial Decret 1892/2008, de 14 de novembre, pel qual es regulen les condicions per a l'accés als ensenyaments universitaris oficials de grau i els procediments d'admissió a les universitats públiques espanyoles (BOE 283, 24.11.2008), és a dir, aquesta nota d'accés es calcularà d'acord amb la fórmula 0,6 NMB + 0,4 CFG.  
En les altres vies d'accés a la universitat, la nota mitjana a què fa referència l'apartat 1 serà la de la prova o ensenyament que permeta l'accés a la universitat.  
En aquells casos excepcionals en què la qualificació obtinguda en la prova d'accés pel sol·licitant no es corresponga amb l'escala de 0 a 10, l'òrgan de selecció farà l'adaptació que siga procedent a la dita escala.  
  
3. En el cas que les ajudes destinades a l'alumnat que inicie els estudis universitaris no esgote l'import global màxim a què fa referència l'apartat segon d'aquesta ordre, es procedirà a avaluar l'alumnat a què es refereix la base primera punt 2 de l'annex d'aquesta ordre, atenent en primer lloc la nota mitjana de l'expedient acadèmic, en segon lloc el menor nombre de crèdits que li resten per a finalitzar els estudis universitaris i en tercer lloc tindrà preferència el sexe infrarepresentat en la titulació en què està matriculat l'alumne o l'alumna.  
  
4. Les universitats facilitaran les notes mitjanes a què es refereix el paràgraf anterior, d'acord amb el sistema de qualificacions que estableix el Reial Decret 1125/2003, de 5 de setembre, pel qual s'estableix el sistema europeu de crèdits i el sistema de qualificacions en les titulacions universitàries de caràcter oficial i validesa a tot el territori nacional (BOE 224, 18.09.2003). A aquests efectes, la valoració de cada una de les distintes qualificacions serà la següent:  
5,0-6,9: Aprovat i apte (AP)  
7,0-8,9: Notable (NT)  
9,0-10: Excel·lent (SB)  
La nota mitjana de l'expedient acadèmic de cada alumna o alumne serà el resultat de l'aplicació de la fórmula següent: la suma dels crèdits obtinguts per l'alumne multiplicats cada un pel valor de les qualificacions que corresponguen, i dividida pel nombre de crèdits totals obtinguts per l'alumne. A aquests efectes, es computarà la nota definitiva més alta obtinguda en cada assignatura.  
Els crèdits obtinguts per reconeixement de crèdits corresponents a activitats formatives no integrades en el pla d'estudis no computaran als efectes de la mitjana de l'expedient acadèmic.  
Les assignatures convalidades i adaptades es computaran d'acord amb el que disposa la disposició addicional única del Reial Decret 1044/2003, d'1 d'agost, pel qual s'estableix el procediment per a l'expedició per les universitats del Suplement Europeu al Títol (BOE 218, 11.09.2003).  
  
Quarta. Requisits generals exigibles  
Per a la concessió d'aquesta beca s'hauran de complir els requisits següents:  
a) Ser espanyol, o posseir la nacionalitat d'un estat membre de la Unió Europea, però no és exigible la condició de residents permanents ni l'acreditació de treballar per compte propi o d'altri, per a l'obtenció de beca de matricula segons l'apartat 1 de l'article 4 del Reial Decret 1721/2007, de 21 de desembre, pel qual s'estableix el sistema de beques i altres ajudes a l'estudi personalitzades (BOE 15, 17.01.2008), modificat pel Reial Decret 472/2014, de 13 de juny i per Reial Decret 595/2015, de 3 de juliol.  
D'altra banda, de conformitat amb el que disposa la Llei 4/2000, d'11 de gener, sobre drets i llibertats dels estrangers a Espanya i la seua integració social, modificada, entre altres, per la Llei Orgànica 8/2000, de 22 de desembre, els estudiants estrangers no comunitaris hauran d'acreditar la condició de residents permanents o ser treballadors per compte propi o d'altri, i queden exclosos de concórrer a aquestes beques els que es troben en situació d'estada.  
b) Acreditar la residència administrativa en qualsevol municipi de la Comunitat Valenciana.  
c) Cursar estudis conduents a l'obtenció de títols universitaris oficials de grau o conduents a l'obtenció dels títols de llicenciatura, enginyeria, arquitectura, diplomatura, mestre/mestra, enginyeria tècnica o arquitectura tècnica, en universitats públiques de la Comunitat Valenciana o en centres públics adscrits.  
d) No estar en possessió o no reunir els requisits legals per a l'obtenció d'un títol del mateix o superior nivell al corresponent al dels estudis per als quals se sol·licita la beca o ajuda.  
e) Reunir els requisits econòmics i acadèmics que s'estableixen en aquesta ordre.  
  
Requisits econòmics  
  
Cinquena. Renda  
1. La renda familiar s'obtindrà per l'agregació de les rendes de l'exercici 2014 de cada un dels membres computables de la família calculada, segons el que s'indica en els paràgrafs següents, i de conformitat amb la normativa reguladora de l'impost sobre la renda de les persones físiques.  
2. Per a la determinació de la renda dels membres computables que presenten declaració per l'impost sobre la renda de les persones físiques, es procedirà de la manera següent:  
Primer. Se sumarà la base imposable general amb la base imposable de l'estalvi, tot excloent-ne els saldos nets negatius de guanys i pèrdues patrimonials corresponents als exercicis de 2010 a 2013, i el saldo net negatiu de rendiments del capital mobiliari de 2010, 2011, 2012 i 2013, a integrar en la base imposable de l'estalvi.  
Segon. D'aquest resultat es restarà la quota resultant de l'autoliquidació.  
3. Per a la determinació de la renda dels membres computables que obtinguen ingressos propis i no hagen presentat declaració per l'impost sobre la renda de les persones físiques se seguirà el procediment descrit en el punt primer de l'apartat anterior i del resultat obtingut es restaran els pagaments efectuats a compte.  
  
Sisena. Membres computables  
1. Per al càlcul de la renda familiar als efectes de beca, són membres computables de la família el pare i la mare, el tutor o la persona encarregada de la guarda i protecció del menor ?si és el cas?, el sol·licitant, els germans fadrins menors de vint-i-cinc anys i que convisquen al domicili familiar a 31 de desembre de 2014, o els de major edat, quan es tracte de persones amb discapacitat, així com els ascendents dels pares que justifiquen la residència al mateix domicili que els anteriors amb el certificat municipal corresponent.  
En el cas de sol·licitants que constituïsquen unitats familiars independents, també es consideren membres computables el/la cònjuge o, si és el cas, la persona a qui es trobe unit o unida per anàloga relació, així com els fills, si n'hi ha i que convisquen al mateix domicili.  
2. En el cas de divorci o separació legal dels pares, no es considerarà membre computable aquell progenitor que no convisca amb el sol·licitant de la beca.  
Tindrà, no obstant això, la consideració de membre computable, si és el cas, el nou cònjuge o persona unida per anàloga relació les rendes i patrimoni del qual s'inclouran dins del còmput de la renda i patrimoni familiars.  
3. En els supòsits en què el sol·licitant de la beca siga un menor en situació d'acolliment, serà aplicable a la família d'acollida el que disposen els paràgrafs anteriors. Quan es tracte d'un major d'edat tindrà la consideració de no integrat en la unitat familiar a aquests efectes.  
  
4. En els casos en què el sol·licitant al·legue independència familiar i econòmica, siga quin siga el seu estat civil, haurà d'acreditar fefaentment que disposa de mitjans econòmics propis suficients que permeten la dita independència, així com la titularitat o el lloguer del domicili habitual. En cas contrari, i sempre que els ingressos acreditats siguen inferiors a les despeses suportades en concepte d'habitatge i altres despeses considerades indispensables, s'entendrà no provada la independència, per la qual cosa, per al càlcul de la renda i patrimoni familiar als efectes de beca, es computaran els ingressos corresponents als membres computables de la família a què es refereixen els apartats 1 i 2 d'aquesta base.  
  
Setena. Deduccions  
Trobada la renda familiar als efectes de beca segons el que estableixen els articles anteriors, se'n podran deduir les quantitats que corresponguen pels conceptes següents:  
a) El 50 per 100 dels ingressos aportats per qualsevol membre computable de la família diferent dels sustentadors principals.  
b) 525 euros per cada germà, inclòs el sol·licitant, que convisca al domicili familiar, quan es tracte de famílies nombroses de categoria general, i 800 euros per a famílies nombroses de categoria especial, sempre que tinga dret a aquest benefici. La deducció aplicable al sol·licitant serà de 2.000 euros quan es trobe afectat d'una discapacitat de grau igual o superior al 65 per cent. Quan siga el sol·licitant el titular de la família nombrosa, les quantitats assenyalades seran computades en relació amb els fills que la componguen.  
c) 1.811 euros per cada germà o fill del sol·licitant o el mateix sol·licitant que estiga afectat de minusvalidesa, legalment qualificada, de grau igual o superior al trenta-tres per cent. Aquesta deducció serà de 2.881 euros quan la minusvalidesa siga de grau igual o superior al seixanta-cinc per cent, i de 4.000 euros en el cas que siga el mateix sol·licitant l'afectat de discapacitat de grau igual o superior al seixanta-cinc per cent.  
d) 1.176 euros per cada germà del sol·licitant o el mateix sol·licitant menor de 25 anys que curse estudis universitaris i residisca fora del domicili familiar, quan siguen dos o més els fills estudiants amb residència fora del domicili familiar per raó d'estudis universitaris.  
  
e) El 20 % de la de renda familiar quan el sol·licitant siga orfe absolut i menor de 25 anys.  
Per a poder ser tingudes en compte aquestes situacions s'haurà d'acreditar que concorrien en data 31 de desembre de 2014.  
  
Huitena. Llindars  
Per a tindre dret a la beca, els llindars de renda familiar no superables seran els següents:  
Famílies d'1 membre: 14.112 euros.  
Famílies de 2 membres: 24.089 euros.  
Famílies de 3 membres: 32.697 euros.  
Famílies de 4 membres: 38.831 euros.  
Famílies de 5 membres: 43.402 euros.  
Famílies de 6 membres: 46.853 euros.  
Famílies de 7 membres: 50.267 euros.  
Famílies de 8 membres: 53.665 euros.  
A partir del huité membre s'afegiran 3.391 euros per cada nou membre computable.  
  
Novena. Patrimoni  
1. Es denegarà la sol·licitud de beca, siga quina siga la renda familiar calculada segons el que disposen les bases anteriors, quan el valor dels elements indicatius del patrimoni del conjunt de membres computables de la família supere algun o alguns dels llindars següents:  
  
a) La suma dels valors cadastrals de les finques urbanes que pertanyen a la unitat familiar, excloent-ne l'habitatge habitual, no podrà superar 42.900 euros. En cas de municipis en què la data d'efecte de l'última revisió cadastral estiguera compresa entre l'1 de gener de 1990 i el 31 de desembre de 2002 es multiplicaran els valors cadastrals per 0,49. En el cas que la data de la mencionada revisió fóra posterior al 31 de desembre de 2002, els valors cadastrals es multiplicaran pels coeficients següents:  
Per 0,43 els revisats en 2003  
Per 0,37 els revisats en 2004  
Per 0,30 els revisats en 2005  
Per 0,26 els revisats en 2006  
Per 0,25 els revisats en 2007  
Per 0,25 els revisats en 2008  
Per 0,26 els revisats en 2009  
Per 0,28 els revisats en 2010  
Per 0,30 els revisats en 2011  
Per 0,32 els revisats en 2012  
Per 0,34 els revisats en 2013  
Per 0,36 els revisats en 2014  
Als municipis enclavats a la Comunitat Foral de Navarra, el valor cadastral es multiplicarà en tot cas per 0,50.  
b) La suma dels valors cadastrals de les finques rústiques que pertanyen a la unitat familiar no podrà superar els 13.130 euros per cada membre computable.  
c) La suma de tots els rendiments nets reduïts del capital mobiliari més el saldo net positiu de tots els guanys i pèrdues patrimonials pertanyent als membres computables de la família, excloent-ne les subvencions rebudes per a adquisició o rehabilitació de l'habitatge habitual i, si és el cas, la renda bàsica d'emancipació, no podrà superar els 1.700 euros.  
No es tindran en compte, als efectes previstos en aquest apartat, els premis en metàl·lic o en espècie obtinguts per la participació en jocs, concursos, rifes o combinacions aleatòries fins al límit de 1.500 euros.  
  
2. En tot cas, el valor dels elements indicatius del patrimoni es computaran, d'acord amb el que disposa la normativa de l'impost sobre la renda de les persones físiques, pel seu valor en data 31 de desembre de 2014.  
3. Quan siguen diversos els elements patrimonials descrits en els apartats anteriors de què dispose la unitat familiar, es calcularà el percentatge de valor de cada element patrimonial respecte del llindar corresponent. Es denegarà la beca quan la suma dels referits percentatges supere el 100 %.  
4. També es denegarà la beca sol·licitada quan la suma dels ingressos procedents d'activitats econòmiques de què siguen titulars els membres computables de la família en estimació directa o en estimació objectiva, siga superior a 155.500 euros.  
5. Als efectes del còmput del valor dels elements patrimonials a què es refereixen els paràgrafs anteriors, es deduirà el cinquanta per cent del valor dels elements patrimonials que pertanyen a qualsevol membre computable de la família, exclosos els sustentadors principals.  
  
6. La presentació de la sol·licitud de beca implicarà l'autorització a la Conselleria d'Educació, Investigació Cultura i Esport per a obtindre les dades necessàries per a determinar la renda i el patrimoni, als efectes de beca, a través de les corresponents administracions públiques.  
  
Requisits acadèmics  
  
Deu. Mínim de crèdits matriculats  
1. Per a obtindre beca, els sol·licitants a què es refereix la base primera punt 1 de l'annex I hauran d'estar matriculats en estudis de grau en el curs 2015-2016 d'un mínim de 60 crèdits, és a dir, en règim de dedicació acadèmica a temps complet. En cas de cursar dobles titulacions, hauran de matricular-se, com a mínim, dels crèdits que integren el curs complet, conformement amb el pla d'estudis establit.  
2. Els sol·licitants que opten per la matrícula parcial podran obtindre també beca matriculant-se, almenys, de 30 crèdits. En tot cas, els que opten per la matrícula parcial hauran d'aprovar els crèdits en la seua totalitat per a mantindre la beca en el curs següent.  
3. L'alumnat a què es refereix la base primera punt 2 de l'annex I haurà d'estar matriculat en un màxim de 18 crèdits per a finalitzar els estudis universitaris que corresponguen en part o totalment a crèdits en tercera i/o successives matricules.  
  
Onze. Rendiment acadèmic  
1. Per a la concessió de beca als que es matriculen per primera vegada en primer curs d'estudis de grau i que, estant en possessió del títol de Batxillerat, accedisquen a la universitat per mitjà de la prova d'accés, hauran d'acreditar una nota d'accés a la universitat igual o superior a 5 i inferior a 5,50 punts, excloent-ne la qualificació obtinguda en la fase específica. En les altres vies d'accés a la universitat, també es requerirà una nota d'accés a la universitat, que haurà de ser igual o superior a 5 i inferior a 5,50 punts, o una ensenyament que permeta l'accés a la universitat.  
2. Per a la concessió de beca, l'alumnat comprés en la base primera punt 2 de l'annex I haurà d'acreditar estar matriculat dels crèdits en tercera i/o successives matricules sempre que li quede un màxim de 18 crèdits per a finalitzar els estudis universitaris.  
  
Situacions especials  
  
Dotze  
1. Quan els ingressos o els resultats acadèmics que hagen d'acreditar-se procedisquen d'un país estranger, les corresponents comissions de selecció requeriran al sol·licitant l'aportació de documentació que consideren necessària als dits efectes. El càlcul del contravalor en euros dels dits ingressos es farà aplicant el tipus oficial que done un resultat menor i que haguera tingut la moneda respectiva el primer dia hàbil de 2014.  
2. Quan els ingressos que hagen d'acreditar-se procedisquen de Navarra, Àlava, Guipúscoa o Biscaia, les comissions de selecció podran requerir al sol·licitant l'aportació de documentació que consideren necessària als esmentats efectes.  
  
Regles de procediment  
  
Tretze. Model de sol·licitud  
1. L'alumnat que sol·licite la beca haurà d'emplenar per via telemàtica el formulari de sol·licitud que apareix en l'adreça d'internet que s'indica a continuació, i presentar-lo al lloc i en el termini que estableix la base catorze:  
http://www.cece.gva.es/univ/es/ayudas\_y\_becas.htm  
2. Els sol·licitants hauran d'imprimir totes les pàgines del justificant de sol·licitud, que hauran de ser generades una vegada registrada la sol·licitud del formulari citat en el punt 1 anterior, i les presentaran amb les corresponents signatures originals, en qualsevol dels llocs als que fa referència la base 14a, punt 2, d'aquesta convocatòria.  
3. Els sol·licitants que tinguen dret a alguna de les deduccions en la renda familiar, de conformitat amb el que disposa la base setena d'aquesta ordre, hauran d'emplenar les dades corresponents del model de sol·licitud.  
Els que al·leguen independència familiar i econòmica hauran d'acreditar fefaentment que disposen de mitjans econòmics propis suficients que permeten la dita independència, així com la titularitat o el lloguer del domicili habitual.  
En qualsevol moment del procediment, es podrà requerir l'aportació dels documents originals justificatius de les circumstàncies al·legades.  
  
4. Amb la presentació de la sol·licitud, el sol·licitant i el pare, mare, tutor o persona encarregada de la guàrdia i protecció del sol·licitant, en el cas de ser menor d'edat no emancipat, declaren sota responsabilitat solidària el següent:  
a) Que accepten les bases de la convocatòria per a la qual sol·liciten la beca.  
b) Que totes les dades incorporades a la sol·licitud s'ajusten a la realitat.  
c) Que queden assabentats que la inexactitud en les circumstàncies declarades donarà lloc a la denegació o revocació de la beca.  
d) Que tenen coneixement de la incompatibilitat d'aquestes beques amb qualsevol altra ajuda o beca per a la mateixa activitat o semblant.  
e) Que el sol·licitant no es troba incurs en cap de les circumstàncies que recull l'article 13 i 34.5 de la Llei 38/2003, de 17 de novembre, General de Subvencions.  
5. La sol·licitud haurà d'anar firmada per tots els membres computables de la família, majors d'edat, i no seran tramitades aquelles sol·licituds que no porten les signatures preceptives.  
6. Els membres de la sol·licitud podran atorgar el seu consentiment a la Conselleria d'Educació, Investigació, Cultura i Esport per a obtindre les dades necessàries per a determinar el rendiment acadèmic i les dades necessàries de renda i patrimoni familiars, als efectes d'aquesta beca, a través de les corresponents administracions públiques, així com el consentiment per a la verificació de les dades personals en el Sistema de Verificació de Dades de Residència i Identitat.  
En el cas de no atorgar el dit consentiment, els sol·licitants hauran de trametre a la Direcció General d'Universitat, Investigació i Ciència, la documentació següent:  
a) Certificat d'empadronament del sol·licitant.  
b) Certificat de renda de l'exercici 2014, expedit per l'Agència Estatal d'Administració Tributària, de tots els membres computables.  
  
c) Certificat de béns immobles expedit per la Gerència del Cadastre, de tots els membres computables.  
d) Document nacional d'identitat (DNI) o, si és el cas, el número d'identitat d'estranger (NIE), de tots els membres computables majors de 14 anys.  
  
Catorze. Lloc i termini de presentació de les sol·licituds  
1. El termini de presentació de sol·licituds serà de 15 dies naturals a comptar a partir de l'endemà de la publicació d'aquesta ordre en el Diari Oficial de la Comunitat Valenciana.  
2. Les sol·licituds es presentaran als centres on els sol·licitants formalitzen la matrícula dels seus estudis durant el curs acadèmic 2015-2016. També es podran presentar en els registres de les universitats i en qualsevol altra de les dependències a què es refereix l'article 38.4 de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú.  
En el cas que els sol·licitants optaren per presentar la sol·licitud en una oficina de Correus d'Espanya, ho faran en sobre obert perquè cada imprés siga datat i segellat per separat pel personal de Correus abans de ser certificat.  
  
Quinze. Termini de remissió de les sol·licituds pels centres  
1. Les sol·licituds, degudament diligenciades pels centres receptors, amb una relació nominal de sol·licitants i una vegada solucionades les deficiències que s'hi pogueren trobar, o en la documentació que les acompanya, es remetran a les unitats administratives corresponents de cada universitat.  
  
Setze. Instrucció del procediment  
1. L'òrgan competent per a l'ordenació i instrucció dels expedients serà la Subdirecció General d'Universitat, Investigació i Ciència.  
  
2. L'estudi de les sol·licituds presentades i la selecció de possibles beneficiaris compresos en la base primera punt 1 de l'annex I de l'ordre la realitzarà, en cada una de les universitats que integren el sistema universitari valencià, l'òrgan col·legiat de selecció a què fa referència l'article 48 de la Resolució de 30 de juny de 2015, de la Secretaria d'Estat d'Educació, Formació Professional i Universitats, per la qual es convoquen beques de caràcter general per al curs acadèmic 2015-2016, per a estudiants que cursen estudis postobligatoris (BOE 187, 06.08.2015). En tot cas, el nombre de membres dels dits òrgans haurà de ser imparell.  
  
3. Per a la valoració de les sol·licituds de les i dels alumnes compresos en la base primera punt 2 de l'annex I de l'ordre es constituirà una comissió composta pels membres següents:  
- Presidència: la persona titular de la Subdirecció General d'Universitat, investigació i Ciència, o persona en qui delegue.  
- Vocalies: un/a representant de cada universitat pública.  
- Secretaria: la persona titular de la Direcció del Servei de Gestió Economicopressupostària de les Universitats.  
De les reunions que realitzen ambdós òrgans col·legiats de selecció de becaris s'estendrà acta i serà tramesa a la Direcció General d'Universitat, Investigació i Ciència.  
4. El funcionament d'aquests òrgans s'ajustarà al que disposen les normes contingudes a aquest efecte en el capítol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
Desset. Proposta de concessió i denegació de beques  
1. Les comissions de selecció i l'òrgan instructor podran requerir els documents complementaris que consideren necessaris per a un coneixement adequat de les circumstàncies peculiars de cada cas, als efectes de garantir la inversió correcta dels recursos pressupostaris destinats a beques.  
2. Les dades contingudes en la declaració de l'impost sobre la renda de les persones físiques no tindran valor vinculant per a l'Administració educativa, excepte en la mesura que pogueren ser posteriorment objecte de comprovació per l'Administració Tributària.  
3. Els òrgans esmentats sol·licitaran tots els informes que consideren necessaris per a la determinació, el coneixement i la comprovació de les dades en virtut de les quals s'ha de pronunciar la resolució.  
4. Les comissions de selecció a què es refereix el punt 2 de la base setzena, estudiaran i comprovaran les sol·licituds i elevaran a la directora general d'Universitat, Investigació i Ciència, a través de l'òrgan instructor, la relació de beneficiaris proposats que hagen iniciat estudis universitaris, acompanyada d'un resum econòmic que permeta conéixer quin és l'import global de les ajudes que es proposa concedir i de les actes de les reunions realitzades pels òrgans col·legiats de selecció de becaris. Aquesta relació es confeccionarà en suport paper i informàtic, indicarà les i els alumnes proposats per a concessió o denegació i, si és el cas, n'assenyalarà els motius, segons les instruccions impartides per la Direcció General d'Universitat, Investigació i Ciència.  
  
De forma complementària, les universitats trametran la relació dels sol·licitants a qui quede un màxim de 18 crèdits per a finalitzar els estudis universitaris en el curs 2015-2016, acompanyada de la informació establida en el punt 3 de la base tercera, en suport paper i informàtic, per a la valoració per la comissió de selecció a què es refereix el punt 3 de la base setze. Sempre que les ajudes destinades a l'alumnat que inicie els estudis universitaris no esgote l'import global màxim, la proposta de concessió l'elevarà la comissió de selecció a la directora general d'Universitat, Investigació i Ciència, a través de l'òrgan instructor.  
  
  
Dihuit. Resolució  
1. La directora general d'Universitat, Investigació i Ciència, a la vista de la proposta de concessió, resoldrà motivadament el procediment, per delegació del conseller, ordenarà la publicació de la relació de sol·licitants a qui es concedeix la subvenció en el Diari Oficial de la Comunitat Valenciana, i es consideraran desestimades les altres sol·licituds. Aquesta resolució, que posarà fi a la via administrativa, haurà de ser dictada en el termini màxim de tres mesos.  
Així mateix, la relació de sol·licituds de beca estimades i desestimades es publicarà en la pàgina web de la Conselleria d'Educació, Investigació, Cultura i Esport, així com en els taulers d'anuncis dels rectorats de les universitats de la Comunitat Valenciana.  
  
Dènou. Compensació a les universitats públiques de l'exempció de la taxa  
1. L'import de les taxes per serveis acadèmics no satisfet pels alumnes beneficiaris de les beques convocades per la present ordre serà compensat a les universitats públiques amb la quantitat que els lliure la Hisenda Pública, d'acord amb el que disposa l'article 12 i 15 de la Llei 38 2003/, de 17 de novembre, General de Subvencions, en la quantia determinada per la resolució d'adjudicació, que correspondrà a la totalitat de becaris de cada universitat.  
2. Les universitats públiques de la Comunitat Valenciana demoraran l'exigència del pagament de la matrícula dels crèdits matriculats per primera vegada, a les i els alumnes sol·licitants d'aquestes beques, fins al moment en què es dicte la resolució de concessió o denegació. Les universitats exigiran el pagament de les taxes que corresponguen als sol·licitants a qui se'ls haguera denegat la beca.  
3. No obstant el que disposa l'apartat anterior, les secretaries dels centres universitaris podran requerir cautelarment l'abonament de les dites taxes a aquells alumnes que no complisquen els requisits que estableix la present ordre.  
  
Verificació i control  
  
Vint. Obligacions dels beneficiaris  
Són obligacions dels beneficiaris d'aquestes ajudes les següents:  
a) Formalitzar la matrícula.  
b) Complir els requisits i les condicions establits per a la concessió i gaudi de la beca.  
c) Cooperar amb l'administració en les actuacions de comprovació que calga per a verificar, si és procedent, el compliment i l'efectivitat de les condicions o els determinants de la concessió de la beca.  
  
d) Comunicar a l'entitat concedent l'obtenció de subvencions o beques per a la mateixa finalitat, procedents de qualsevol administració o ens públic o privat nacional o internacional.  
e) Informar l'entitat concedent de l'anul·lació de matrícula així com de qualsevol alteració de les condicions tingudes en compte per a la concessió de la beca.  
  
Vint-i-una. Control  
1. Els òrgans de l'administració educativa exerciran un rigorós control que assegure la correcta inversió dels recursos pressupostaris destinats a aquestes ajudes.  
2. L'ocultació de qualsevol informació sobre els requisits donarà lloc a la denegació o la revocació de la beca sol·licitada.  
3. Per a intensificar el control que evite el frau en les declaracions encaminades a obtindre ajudes, l'administració podrà determinar, per qualsevol mitjà de prova, si s'ha produït l'ocultació a què es refereix l'apartat anterior i, en particular, per mitjà de les dades que estiguen en poder de qualsevol òrgan de les administracions públiques.  
4. Pel conjunt de circumstàncies que concórreguen en cada cas concret, podrà determinar-se l'existència de frau i denegar la beca sol·licitada o revocar la concedida.  
  
Vint-i-dos. Revocació de les beques  
1. En els supòsits previstos en la base anterior, les comissions de selecció remetran a la Direcció General d'Universitat, Investigació i Ciència la documentació corresponent per a l'obertura de l'oportú expedient de revocació de la beca concedida.  
2. Les adjudicacions d'ajudes seran revocades en el cas de descobrir-se que en la concessió va concórrer ocultació o falsejament de dades, o que hi ha incompatibilitat amb altres beneficis d'aquesta classe, procedents d'altres administracions o altres persones físiques o jurídiques.  
3. No podrà dictar-se acord de revocació d'ajudes, sense el tràmit previ de vista i audiència de l'interessat en l'expedient, segons el que disposa la Llei de Règim Jurídic de les Administracions Públiques i del Procediment Administratiu Comú.  
4. Els acords de revocació es podran traslladar a les autoritats fiscals, acadèmiques o judicials, si és procedent, per a l'exigència de la resta de responsabilitats que es pogueren derivar.  
5. En el cas que de l'expedient instruït es derive l'obligació del pagament de les taxes per serveis acadèmics per a la realització d'estudis universitaris, l'interessat haurà de fer-ne el pagament en el termini de 15 dies hàbils comptats des de la notificació de la resolució denegatòria o de la revocació.  
6. En tot cas, per a la nul·litat de la resolució de concessió o per al reintegrament de la beca concedida, s'haurà de tindre en compte el que disposen els articles 36 i 37 de la Llei 38/2003, General de Subvencions.  
  
Vint-i-tres. Incompatibilitats  
El gaudi de la beca és incompatible amb la percepció de qualsevol altra subvenció, ajuda, ingrés o recurs per a la mateixa finalitat, procedent de qualsevol administració o ens públic o privat, nacionals, de la Unió Europea o d'organismes internacionals.  
  
Vint-i-quatre. Dades de caràcter personal  
Les dades personals recollides en ocasió del present procediment seran objecte de tractament automatitzat per part de la Conselleria d'Educació, Investigació, Cultura i Esport. El tractament d'aquestes dades serà d'acord amb el que disposa la Llei Orgànica 15/1999, de 13 de desembre, de protecció de dades de caràcter personal, així com el Reial Decret 1720/2007, de 21 de desembre, pel qual s'aprova el reglament de desplegament de la referida llei.